Na vota c' eranu du' cumpari, mastri scarpari ripezzaturi, chi cugghìanu la fami junti junti. Un jornu unu d' iddi si vutò cu l'autru: »Cumpari, ccà chi facemu! Accunti nun ci nn'è; pigghiàmuni la sporta e niscemu pri fora.« Accussì ficiru. Caminandu caminandu un cumpari cci dissi a l'autru: »Sarìa megghiu, cumpari, mi nni spartemu; unu pigghia pri na parti e unu pri nautra, e accussì truvamu cchiù travagghiu, e doppu chi avemu ricugghiutu qualchi cosa di dinari, riturnamu a li nostri casi.« Li du' cumpari si sparteru; unu pigghiò pri ccà e unu pri ddà. Lassamu a chiddu ch'era cchiù abbunatu e pigghiamu a l'autru ch'era cchiù scaltru e cchiù capudòpera. Si chiamava mastru Pippu. Mastru Pippu firriò menzu munnu. Na sira ci scurò 'ntra na campagna unni nun c'eranu no'omini e no casi. Pri passari la nuttata e pri ripararisè di lu friddu e di lu sirinu si 'nfilò mmenzu a certi petri. Mentri chi stava ammucciatu ddà dintra, sintìu vicinu d'iddu na vuci suttirrania: [198] »Apriti, cicca!« Si aprìu un pezzu di rocca e di ddà dintra nisceru dudici sbannuti, unu appressu a l'autru. »Chiuditi, cicca,« dissi dda stissa vuci, e la rocca si chiudùi. Mastru Pippu nun vardava piriculu e sarissi annatu a circari la furtuna fina 'ntra lu 'nfernu; e quannu li sbannuti s'avìanu alluntanatu un bellu pezzu, dissi fra d'iddu: »Vogghiu vidiri chi cosa c'è 'ntra stu suttirraniu; videmu si la rocca ubbidisci a la mé vuci. - Apriti, cicca!« La rocca s'aprìu e mastru Pippu trasennu cci dissi: »Chiuditi, cicca!« e la rocca si chiudìu. Vitti ddà dintra tuttu lu beni di Diu: manciari, vinu, robba e dinari. Si jinchìu di munita d'oru la sporta, li sacchetti, lu cappeddu e li scarpi.